**Eger Megyei Jogú Város Önkormányzata Közgyűlésének rendelettervezete**

**az Önkormányzat 2023. évi átmeneti gazdálkodásáról**

Eger Megyei Jogú Város Közgyűlése Magyarország Alaptörvénye 32. cikke (1) és (2) pontjában meghatározott eredeti jogalkotói hatáskörében eljárva, az államháztartásról szóló 2011. évi CXCV. törvény 25. § - ban meghatározott feladatköre alapján a 2023. évi átmeneti gazdálkodásról a következő rendeletet alkotja:

**1. §**

(1) A rendelet hatálya kiterjed Eger Megyei Jogú Város Önkormányzata önkormányzati feladatellátására, valamint az önkormányzati költségvetési szervek gazdálkodására.

(2) A polgármester 2023. január 1-jétől a 2023. évi költségvetési rendelet hatályba lépéséig folyamatosan beszedi az önkormányzat saját bevételeit és a központi támogatásokat. Az átmeneti időszak alatt az intézményvezetők is folyamatosan szedik be a saját bevételeiket, a különböző jogcímeken hozzájuk érkező támogatásokat.

(3) A céljelleggel átvett, és az államháztartáson belüli támogatások felhasználása az adott célra folyamatosan történik.

(4) A 2022. évben vállalt kötelezettségek vagy a 2022. évi maradvány részét, vagy a 2023. évi költségvetés részét képezik a jogszabályi előírások figyelembevételével.

(5) Új közbeszerzések akkor indíthatók, ha a feladathoz kapcsolódó fedezet is rendelkezésre áll. A folyamatban lévő közbeszerzési eljárásoknál a bírálat és az eredményhirdetés után a fedezet megléte esetén vállalható kötelezettség.

(6) A pályázati forrás igénybevételével megvalósuló feladatokat szerződések alapján, a fizetési határidőt figyelembe véve kell teljesíteni.

(7) A Közgyűlés által a 2023. évi költségvetés terhére vállalt feladatokra szerződés, megállapodás köthető, közbeszerzési eljárásuk indítható.

**2. §**

(1) Az önkormányzati költségvetési szervek, valamint az önkormányzati feladatellátás kiadásai az 1. §-ban foglaltakon túlmenően az alábbiak szerint finanszírozhatók:

*a)* A személyi juttatások és a munkaadókat terhelő járulékok kifizetése a hatályos, a közszolgálati tisztviselőkről szóló 2011. évi CXCIX. törvény , a 38/2001. (X.19.) önkormányzati rendelet a Polgármesteri Hivatal közszolgálati tisztviselői közszolgálati jogviszonyának egyes kérdéseiről, a 18/2022. (VII.01.) önkormányzati rendelet az önkormányzati képviselők tiszteletdíjáról, a közalkalmazottak jogállásairól szóló 1992. évi XXXIII. törvény, az egészségügyi szolgálati jogviszonyról szóló 2020. évi C. törvény, valamint a Munka Törvénykönyvéről szóló 2012. évi I. törvény hatálya alá tartozó dolgozók esetében 2023. január 1. napjától a soros átsorolásokkal módosított összegű –figyelemmel a minimálbér és a garantált bérminimum 2023. január 1-től érvényes összegére - személyi juttatások és ezek járulékai időarányos összegéig terjedhet, kivéve a fenti jogszabályok alapján történő jubileumi jutalom kifizetését, mely az esedékesség napján teljes összegben fizethető.

*b)* Kifizethető a munkába járás, a napidíjak, a költségtérítések, helyettesítések, temetési segély, a dolgozók részére biztosított ballonos víz, az átmeneti időszakban – az alábbi jogcímeken - megkötött megbízási szerződések kiadása (az esküvőkön közreműködés, a Sportiskola edzői, a pályázatok, a sajátos nevelési igényű gyermekekkel történő foglalkozás, választás, népszavazás), a képviselői tiszteletdíjak átmeneti időszakra esedékes összege, a felmentési időre járó kifizetések összege, reprezentációs kiadások, a szépkorúak köszöntése.

*c)* A fizetési előleg az időarányos személyi juttatás 10%-áig kifizethető.

*d)* A költségvetési szervek és a Magyar Államkincstár által számfejtett változó bérek a számfejtés időszakában teljesíthetők.

*e)* 2023 januárban fizetendő, a Magyar Kultúra Napjához és az Eger ünnepi fényeihez és a színházi produkciókhoz kapcsolódó személyi kiadások. is teljesíthetők az átmeneti időszakban.

*f)* Az átmeneti időszakban tartósan üres állás nem tölthető be.

(2) Dologi kiadások, ellátottak pénzbeli juttatásai és az egyéb működési kiadások, finanszírozásának szabályai:

*a)* a költségvetési intézmények havonta a vásárolt élelmezés esetében az érvényes szerződésben szereplő fajlagos étkezési díjakat, a közüzemi díjakat kifizethetik, egyéb dologi kiadásoknál pedig a 2022. évi eredeti dologi előirányzat összegének 10%-áig vállalhatnak kötelezettséget.

*b)* Az önkormányzati feladatellátásnál a közüzemi díjakat a szolgáltatói számlákban szereplő összegben fizetheti ki a hivatal. A városüzemeltetéssel összefüggő kiadások esetében a szerződés szerinti ütemezésnek megfelelően történhetnek a kifizetések. Az egyéb dologi kiadások az átmeneti időszakban a 2022. évi eredeti költségvetés 10%-áig finanszírozhatók. A pályázatokhoz kapcsolódó dologi kiadások teljesítendők. A szociális ellátásoknál a jogerős határozatok alapján megállapított összegek fizethetők ki.

*c)* Államháztartáson belüli támogatásként, átadott pénzeszközként a 2022. évi eredeti előirányzat időarányos része utalható, kivéve a külön közgyűlési döntéssel jóváhagyott támogatási összegeket.

*d)* Személyszállítási közszolgáltatási tevékenységgel összefüggő szerződéses kötelem alapján fennálló kötelezettség teljesíthető.

*e)* Térfigyelő kamera rendszer bővítésére 18 millió Ft összeghatárig vállalható kötelezettség.

*f)* A színházi produkciókkal kapcsolatos dologi kiadások teljesíthetők.

(3) Tagi kölcsön külön közgyűlési döntés alapján nyújtható az önkormányzati tulajdonú gazdasági társaság részére.

(4) Felújítási és beruházási kiadások esetében csak az áthúzódó kötelezettségvállalások előirányzatai teljesíthetők, kivéve az azonnali beavatkozást igénylő esetek előirányzatát, melyet az előző évi eredeti előirányzat időarányos szintjéig lehet felhasználni. A pályázatokkal összefüggő beruházások, felújítások kiadásait a fizetési határidő betartásával kell teljesíteni.

(5) A felhalmozási célra átadott pénzeszközök esetében közgyűlési; vagy a polgármesteri döntéseknek megfelelően vállalható kötelezettség.

(6) A tartalék előirányzatok esetében az áthúzódó kötelezettségvállalások előirányzatai, valamint a Polgármesteri céltartalék az előző évi eredeti költségvetés időarányos összegéig kerülhet felhasználásra.

(7) A vis maior tartalékból történő felhasználás indokolt esetben a 2022. évi eredeti előirányzat szintjéig lehetséges.

**3. §**

(1) A 2022. évi fejlesztési hitel az átmeneti időszakban az engedélyezett feladatokra felhasználható.

(2) Az átmeneti gazdálkodás időszakában a Polgármester éven belüli lejáratú, forgatási célú értékpapírt vásárolhat, és a szabad pénzeszközöket betétként elhelyezheti.

**4. §**

(1) A polgármester az átmeneti gazdálkodás időszakában a Magyarország 2023. évi költségvetéséről szóló törvénynek, a jogszabályoknak és az önkormányzat rendeleteinek megfelelően a szükséges intézkedések megtételére jogosult.

(2) Az átmeneti időszakban folytatott gazdálkodási tevékenység a 2023. évi költségvetés részét képezi, a beszedett bevételek és teljesített kiadások beépülnek a 2023. évi költségvetésbe.

**5. §**

Ez a rendelet 2023. január 1-jén lép hatályba, és az Önkormányzat 2023. évi költségvetéséről, módosításának és végrehajtásának rendjéről szóló önkormányzati rendelet hatályba lépése napján hatályát veszti.

Mirkóczki Ádám Dr. Bánhidy Péter

polgármester jegyző