****

**Eger Megyei Jogú Város Önkormányzata Közgyűlésének rendelet-tervezete**

**az önkormányzat 2023. évi átmeneti gazdálkodásáról**

***Tisztelt Közgyűlés!***

Az Országgyűlés által elfogadott 2023. évi költségvetési törvényt a Magyar Közlöny 127-es számában 2022. július 27-én hirdették ki. Eger Megyei Jogú Város Önkormányzatának 2023. január 1-től a 2023. évi költségvetési rendelet elfogadásáig - az Áht. 25. §-a alapján - az átmeneti időszak gazdálkodásának szabályozására szükséges rendeletet alkotni.

Eger Megyei Jogú Város Önkormányzata 2023. évi költségvetéséről szóló rendeletének megalkotására 2023. évben kerülhet sor, tekintettel arra, hogy a központi támogatások összegét hivatalosan 2023. január 6-ig teszi közzé a helyi önkormányzatokért felelős miniszter. A 2023. évi költségvetési rendelet-tervezetet – az Áht. 24. § (3) bekezdésének megfelelően - a polgármesternek 2023. február 15-éig kell benyújtania a képviselőtestületnek.

A költségvetési év kezdetétől az önkormányzati költségvetés elfogadásáig terjedő időszak gazdálkodását szabályozzuk az átmeneti gazdálkodásról szóló rendelet megalkotásával.

A gazdálkodás folyamatossága érdekében az átmeneti gazdálkodás szabályai felhatalmazást adnak arra, hogy a helyi önkormányzat bevételeit folytatólagosan beszedhesse, és kiadásait fedezhesse, illetve meghatározzuk, hogy milyen intézkedések tehetők a rendelet keretein belül.

A polgármester és az intézményvezetők az átmeneti gazdálkodás időszaka alatti tevékenységük során kötelesek figyelembe venni a jogszabályokban és a közgyűlés hatályos rendeleteiben, határozataiban foglaltakat.

Az átmeneti gazdálkodásról szóló rendeletben meg kell határozni a felhatalmazás időtartamát. A felhatalmazás az új költségvetési rendelet hatálybalépésének napján megszűnik. A felhatalmazás időtartama alatt beszedett bevételeket és teljesített kiadásokat a 2023. évi költségvetési rendeletbe be kell építeni.

Az előterjesztéshez kapcsolódó rendelet-tervezet az átmeneti időszak gazdálkodását hivatott szabályozni.

A rendelettervezet **előzetes hatásvizsgálatát** elvégeztük, melyet külön mellékletként csatolunk.

Kérem a Tisztelt Közgyűlést, hogy fogadja el a 2023. évi költségvetési gazdálkodás átmeneti szabályairól szóló rendelet-tervezetet.

Eger, 2022. november 7.

**Mirkóczki Ádám**

**Polgármester**